A BIZOTTSÁG HATÁROZATA

(2003. március 21.)

az EN 1495:1997 "Emelőállványok - Oszlopos kúszó munkaállványok" szabvány hivatkozási adatainak az Európai Parlament és a Tanács 98/37/EK irányelvével összhangban történő közzétételéről

(az értesítés a C(2003) 831. számú dokumentummal történt)

(EGT vonatkozású szöveg)

(2003/224/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 98/79/EK irányelvvel[1] módosított, a tagállamok gépekre vonatkozó jogszabályainak közelítéséről szóló, 1998. június 22-i 98/37/EK európai parlamenti és tanácsi irányelvre[2] és különösen annak 6. cikke (1) bekezdésére,

tekintettel a legutóbb a 98/48/EK irányelvvel[3] módosított, a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv[4] 5. cikke szerint felállított állandó bizottság véleményére,

mivel:

(1) A 98/37/EK irányelv 2. cikke előírja, hogy gépeket csak akkor szabad forgalomba hozni és üzembe helyezni, ha azok megfelelő üzembe helyezés és karbantartás, továbbá rendeltetésszerű használat esetén nem veszélyeztetik az emberek, házi állatok vagy anyagi javak biztonságát.

(2) Amennyiben valamely, az Európai Unió Hivatalos Lapjában közzétett hivatkozási adatokkal rendelkező harmonizált szabványt átültető nemzeti szabvány megfelel egy vagy több alapvető biztonsági követelménynek, az ilyen szabvány szerint készült gépeknél vélelmezni kell, hogy azok a vonatkozó alapvető követelményeknek megfelelnek.

(3) A tagállamok kötelesek közzétenni azoknak a nemzeti szabványoknak a hivatkozási adatait, amelyek az Európai Unió Hivatalos Lapjában közzétett harmonizált szabványokat veszik át.

(4) A 98/37/EK irányelv 6. cikke (1) bekezdésének alapján Hollandia hivatalosan kifogást emelt, mivel az Európai Szabványügyi Bizottság által 1997. április 21-én elfogadott EN 1495:1997 szabvány, melynek hivatkozási adatait az Európai Közösségek Hivatalos Lapjában 1998. március 13-én tették közzé[5], nem tesz teljes mértékben eleget az alapvető egészségvédelmi és biztonsági követelményeknek.

(5) A Bizottság elismeri, hogy az ilyen gépek használata veszélyekkel járhat, mivel az EN 1495:1997 szabvány nem felel meg a 98/37/EK irányelv I. mellékletében szereplő, a gépek és biztonsági berendezések tervezésére és építésére vonatkozó alapvető egészségvédelmi és biztonsági követelményeknek, különösen az 1.5.15. pontban foglalt, a "megcsúszás, botlás, leesés veszélyével", az 1.7.4. pontban foglalt, "használati utasítással" és a 6.3. pontban foglalt, a "tartóműről való leesés veszélyével" kapcsolatos követelmények vonatkozásában. Elsősorban az EN 1495:1997 szabvány 5.3.2.4. pontját, a 7.1.2.12. pontjának utolsó albekezdését, 8. táblázatát és 9. ábráját illetően a Bizottság úgy véli, hogy a munkaállványok kialakításával és készítésével kapcsolatosan meghozott intézkedések nem elegendőek ahhoz, hogy minden lehetséges alkalmazásnál magas biztonsági szintet biztosítsanak.

(6) A biztonság és a jogbiztonság érdekében e szabvány hivatkozási adatainak közzétételét megfelelő figyelmeztető felhívással célszerű kiegészíteni, és a tagállamoknak ugyanilyen figyelmeztetéssel kell kiegészíteni az EN 1495:1997 szabványt átvevő nemzeti szabványukat.

(7) Az EN 1495:1997 szabvány hivatkozási adatait ennek megfelelően újból közzé kell tenni,

ELFOGADTA EZT A HATÁROZATOT:

1. cikk

Az EN 1495:1997 szabvány hivatkozási adatainak helyébe a melléklet szövege lép.

2. cikk

Amikor a tagállamok a 98/37/EK rendelet 5. cikkének (2) bekezdése szerint az EN 1495:1997 harmonizált szabványt átvevő nemzeti szabványt tesznek közzé, akkor ezt a közzétételt olyan figyelmeztetéssel egészítik ki, amely azonos az EN 1495:1997 szabványnak a mellékletben foglalt hivatkozási adatai közt szereplő figyelmeztetéssel.

3. cikk

Ennek a határozatnak a tagállamok a címzettjei.

Kelt Brüsszelben, 2003. március 21-én.

a Bizottság részéről

Erkki LIIKANEN

a Bizottság tagja

MELLÉKLET

Harmonizált európai szabványok címének és hivatkozási adatainak közzététele az Európai Parlament és a Tanács 98/37/EK irányelvének megfelelően

OEN1 Hivatkozási szám A harmonizált szabványok címe

CEN EN 1495:1997 Emelőállványok - Oszlopos kúszó munkaállványok

Figyelmeztetés: Ez a közzététel nem vonatkozik az EN 1495:1997 szabvány 5.3.2.4. pontjára, 7.1.2.12. pontjának utolsó albekezdésére, valamint 8. táblázatára és 9. ábrájára, ezek tekintetben nem alapozza meg a 98/37/EK irányelv rendelkezéseinek való megfelelőség vélelmezését. 1 OEN (európai szabványügyi testület): - CEN: rue de Stassart 36, B-1050 Bruxelles, Tel.: (32-2) 550 08 11, Fax: (32-2) 550 08 19. - CENELEC: rue de Stassart 35, B-1050 Bruxelles, Tel.: (32-2) 519 68 71, Fax: (32-2) 519 69 19. - ETSI: 650, route de Lucioles, F-06921 Sophia Antipolis Cedex, Tel.: (33-4) 92 94 42 00, Fax: (33-4) 93 65 47 16.

Megjegyzés:

A szabványok rendelkezésre állását illetően az említett európai szabványügyi testületek, illetve a nemzeti szabványügyi testületek adnak felvilágosítást, melyeknek jegyzéke az Európai Parlament és a Tanács 98/34/EK irányelvének[6] mellékletében található meg.

A hivatkozási adatok közzététele az Európai Unió Hivatalos Lapjában nem jelenti azt, hogy a szabványok a Közösség valamennyi nyelvén rendelkezésre állnak.

A Bizottság gondoskodik e jegyzék aktualizálásáról.

További, gépekre vonatkozó harmonizált szabványokat tettek közzé az Európai Unió Hivatalos Lapjában. A teljes aktualizált jegyzék megtalálható az Európa-szerveren az Interneten az alábbi címen:

http://europa.eu.int/comm/enterprise/newapproach/standardization/harmstds/reflist/machines.html

[1] HL L 331., 1998.12.7., 1. o.

[2] HL L 207., 1998.7.23., 1. o.

[3] HL L 217., 1998.8.5., 18. o.

[4] HL L 204., 1998.7.21., 37. o.

[5] HL C 78., 1998.3.13., 2. o.

[6] HL L 204., 1998.7.21., 37. o.